যখন বহু কষ্টে, ভয়ে ভয়ে আর আবেগে ঝরনার কাছে পৌঁছালাম, তখন হতবাক না হয়ে পারলাম না। ঘনবন পাহাড়ের গায়ে, সেই পাহাড়ের কঠিন বুক চিরে শীতল ঝরনাধারা আছড়ে পড়তে পড়তে একদম পাদদেশে এসে কিছুটা জমে নদীর ধারায় মিশে যাচ্ছে। সে এক অবর্ণনীয় দৃশ্য। আমরা শীতল পানিতে পা ডুবিয়ে দেহমনে ঠান্ডা পরশ নিতে নিতে আকাশের দিকে চেয়ে থেকে ভাবতে থাকি আল্লাহর কি এক নিদর্শন যার কোন তুলনা নেই। কিভাবে এতো উঁচু থেকে পাথর ফেটে ঝরনাধারা বের হয়ে আসছে? এর কোন কূলকিনারা পাওয়া যায় না। পাহাড়ের পাদদেশ থেকে এবার উঠতে থাকলাম চূড়ায়, এও এক দুঃসাহসিক অভিযাত্রিক রোমাঞ্চ।